钦定古今图书集成/明伦汇编/官常典/第581卷 > 翟鹏
## 钦定古今图书集成/明伦汇编/官常典/第581卷 > 翟鹏

按《明外史》本传：“鹏字志南，抚宁卫人。正德三年进士。
累官陕西按察使。性刚介，以清操闻。嘉靖七年，擢右
佥都御史，巡抚宁夏。时边政久弛，壮卒率占工匠，私
役中官家。守边者并羸老不任兵，又番休无期，甚者
夫守墩，妻坐铺。鹏至，尽清占役，使得迭更。野鸡台二
十馀墩，孤悬塞外，久弃不守，鹏尽复之。岁大侵，请于”
朝以赈。坐寇入，停俸。复坐劾总兵官赵瑛失事为所
讦，夺职归。二十年八月，俺荅入山西内地。兵部请遣
大臣督军储，因荐鹏。乃起故官，整饬畿辅、山西、河南
军务，兼督饷。鹏驰至，俺荅已饱去，而吉囊军复寇汾、
石诸州。鹏往来驰驱，不能有所挫。寇退，乃召还。明年
三月，宣大总督樊继祖罢，除鹏兵部右侍郎代之。上
疏言：“将吏遇被掠人，牧近塞，宜多方招徕。杀降邀功
者宜罪。寇入，官军遏敌，虽无功竟赖以安者，当录。如
贼众我寡，奋身战，虽有伤折，未至残生民者，罪当原
于法。俘馘论功，损挫论罪。乃有摧锋陷阵，不暇斩首，
而在后掩取者，反积级受功。有逡巡观望幸苟全，而
力战当先者，反以损军治罪，非戎律之平。”帝皆从其
议。会有降人言寇且大入，鹏连乞兵饷。帝怒，令革职
闲住，因罢总督官不设。鹏受事仅百日而去。其年七
月，俺荅复大入山西，纵掠太原、潞安。兵部请复设总
督。乃起鹏故官，令兼督山东、河南军务，巡抚以下并
听节制。鹏受命，寇已出塞，即驰赴朔州。请调陕西、蓟、
辽客“兵八支及宣、大三关主兵，兼募土著，选骁锐者
十万，统以良将，列四营，分布塞上，每营当一面。寇入
境，游兵挑之，诱其追。诸营夹攻，脱不可御，急趋关南，
依墙守，邀击其困归。”帝从之。鹏乃浚壕筑垣，修边墙
九百三十馀里，增新墩二百九十二，护墩堡一十四，
建营舍一千五百间，得地万四千九百馀顷，募军千
五百人，人给五十亩，省仓储无算。疏请：“东自平刑，西
至偏关，画地分守，增游兵三支，分驻雁门、宁武。偏关
寇攻墙，戍兵拒，游兵出关夹攻，此守中有战。东大同，
西老营堡，因地设伏，伺寇所向。又于宣、大三关间各
设劲兵，而别选战士六千，分两营。遇警，令总督武臣
张凤随机策应，此战中有守。”帝从其议，且命自今遇
敌逗遛者，都指挥以下即斩，总兵官以下先取死罪
状奏请。先是，鹏遣千户火力赤率兵三百，哨至丰州
滩，不见寇。复选精锐百，远至丰州西北，遇牧马者百馀人，击斩二十三级，夺其马还。未入塞，寇大至，官军
饥惫，尽弃所获奔。鹏具实陈状。帝以将士敢深入，仍
行迁赏。旧例，兵皆团操镇城，闻警出战。自边患炽，每
夏秋间分驻边堡，谓之“暗伏。”鹏请入秋悉令赴塞，画
地分守，谓之“摆边。”九月终还镇。遂著为令。二十三年
正月，帝以去岁无寇，为将帅力。降敕奖鹏，赐以袭衣。
至三月，俺荅寇宣府龙门所。总兵官郤永等却之，斩
五十一级。论功，进兵部尚书。帝倚鹏殄寇，锡命屡加，
所请多从，而责效甚急。鹏亦竭智力，然不能呼吸应
变。御史曹邦辅尝劾鹏，鹏乞罢，勿允。是年九月，蓟州
巡抚朱方请撤诸路防秋兵。兵部尚书毛伯温因并
撤宣、大三关客兵。俺荅遂于十月初寇膳房堡，为郤
永所拒。乃于万全右卫毁墙入，由顺圣川至蔚州，犯
浮屠峪，直抵完县，京师戒严。帝大怒，屡下诏责鹏。鹏
在朔州闻警，夜半至马邑调兵食，复趋浑源，遣诸将
遏敌。御史杨本深劾鹏逗遛，致贼震畿辅。兵科戴梦
桂继之，遂遣官械鹏，而以兵部左侍郎张汉代鹏至，
下诏狱，坐永戍。行至河西，务，为民家所窘，告钞关主
事而杖之。厂卫以闻，复逮至京，卒于狱。人皆惜之。隆
庆初，复官。